CELEX: 52020HB0035
Language: el
Date: 2020-07-27 00:00:00
Title: Σύσταση της Ευρωπαϊκής Κεντρικής Τράπεζας της 27ης Ιουλίου 2020 σχετικά με τις διανομές μερισμάτων στη διάρκεια της πανδημίας της νόσου COVID-19 και την κατάργηση της σύστασης ΕΚΤ/2020/19 (ΕΚΤ/2020/35) 2020/C 251/01

31.7.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/1
            
         
      ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
      της 27ης Ιουλίου 2020
      σχετικά με τις διανομές μερισμάτων στη διάρκεια της πανδημίας της νόσου COVID-19 και την κατάργηση της σύστασης ΕΚΤ/2020/19
      (ΕΚΤ/2020/35)
      (2020/C 251/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφος 3,
      Εκτιμώντας τα ακόλουθα:
      
                  (1)
               
               
                  Στις 27 Μαρτίου 2020 η Ευρωπαϊκή Κεντρική Τράπεζα (ΕΚΤ) εξέδωσε τη σύσταση ΕΚΤ/2020/19 της Ευρωπαϊκής Κεντρικής Τράπεζας (2), με την οποία συνέστησε στα πιστωτικά ιδρύματα να απέχουν τουλάχιστον μέχρι την 1η Οκτωβρίου 2020 από την καταβολή μερισμάτων και την ανάληψη οποιασδήποτε συναφούς αμετάκλητης δέσμευσης για τις χρήσεις του 2019 και του 2020, καθώς επίσης και από την επαναγορά (buy-back) μετοχών, που σκοπό έχουν την αποζημίωση των μετόχων. Η εν λόγω σύσταση βασίστηκε στην εκτίμηση ότι έχει κρίσιμη σημασία, τα πιστωτικά ιδρύματα να συνεχίσουν να εκπληρώνουν τον ρόλο τους στη χρηματοδότηση των νοικοκυριών, των μικρών και μεσαίων επιχειρήσεων και των εταιρειών στη διάρκεια της οικονομικής διαταραχής που συνδέεται με τη νόσο COVID-19. Για τους λόγους αυτούς κρίθηκε αναγκαία η διατήρηση των κεφαλαίων των πιστωτικών ιδρυμάτων και κατ’ επέκταση της δυνατότητάς τους να στηρίξουν την οικονομία σε περιβάλλον αυξημένης αβεβαιότητας λόγω της νόσου COVID-19. Για τον σκοπό αυτό θεωρήθηκε απαραίτητο να προταχθεί η διατήρηση κεφαλαιακών πόρων για τη στήριξη της πραγματικής οικονομίας και την απορρόφηση ζημιών έναντι της διανομής μερισμάτων και της επαναγοράς μετοχών που πραγματοποιούνται βάσει διακριτικής ευχέρειας.
               
            
                  (2)
               
               
                  Με τη σύσταση ΕΚΤ/2020/19 η ΕΚΤ ανέλαβε να επαναξιολογήσει την οικονομική κατάσταση και να εξετάσει αν ενδείκνυται περαιτέρω αναστολή της διανομής μερισμάτων μετά την 1η Οκτωβρίου 2020. Στο πλαίσιο αυτό η ΕΚΤ θεωρεί ότι λόγω της πανδημίας της νόσου COVID-19 τα επίπεδα οικονομικής αβεβαιότητας παραμένουν υψηλά και ότι, κατά συνέπεια, τα πιστωτικά ιδρύματα αντιμετωπίζουν δυσκολίες ως προς την έγκυρη πρόβλεψη των μεσοπρόθεσμων κεφαλαιακών τους αναγκών. Η ίδια θεωρεί επίσης ότι σε αυτό το περιβάλλον εξαιρετικής συστημικής αβεβαιότητας και πιεσμένων οικονομικών συνθηκών υπάρχει μια διαρκής ανάγκη για συντηρητικό κεφαλαιακό προγραμματισμό, ο οποίος αφορά και τη διατήρηση της κεφαλαιακής θέσης των πιστωτικών ιδρυμάτων με την αναβολή ή ματαίωση των ως άνω διανομών. Για τους λόγους αυτούς η ΕΚΤ κρίνει αναγκαίες την παράταση ισχύος της σύστασης για τις διανομές μερισμάτων ως την 1η Ιανουαρίου 2021 και την κατάργηση της σύστασης ΕΚΤ/2020/19. Η προσέγγιση αυτή συνάδει εξάλλου με τη σύσταση ΕΣΣΚ/2020/7 του Ευρωπαϊκού Συμβουλίου Συστημικού Κινδύνου (3).
               
            
                  (3)
               
               
                  Λαμβάνοντας πλήρως υπόψη τη διάσταση ενότητας και ολοκλήρωσης της εσωτερικής αγοράς, η ΕΚΤ θεωρεί αναγκαία την ενεργή συμμετοχή της σε διάλογο με τις οικείες αρχές των ενδιαφερόμενων κρατών μελών, προκειμένου να εξακριβωθεί αν θα ήταν σκόπιμη η καταβολή μερισμάτων σε μητρικά ιδρύματα, μητρικές χρηματοδοτικές εταιρείες συμμετοχών ή μητρικές μεικτές χρηματοοικονομικές εταιρείες που έχουν εγκατάσταση στην επικράτεια κράτους μέλους που δεν είναι συμμετέχον κράτος μέλος. Ο διάλογος αυτός θα πρέπει να έχει ως γνώμονα, μεταξύ άλλων, τις αρχές της ισοδυναμίας και της αμοιβαιότητας, προκειμένου να συνδράμει την ομαλή λειτουργία της εσωτερικής αγοράς της Ένωσης συνολικά, να διαφυλάξει την υγιή κεφαλαιακή θέση των πιστωτικών ιδρυμάτων από άποψη προληπτικής εποπτείας και να συμβάλει στη σταθερότητα του χρηματοπιστωτικού συστήματος στην Ένωση και σε κάθε κράτος μέλος.
               
            
                  (4)
               
               
                  Προκειμένου να μεγιστοποιηθεί η στήριξη προς την πραγματική οικονομία είναι επίσης σκόπιμο να μη διανέμουν μερίσματα στη βάση της διακριτικής τους ευχέρειας ούτε τα λιγότερο σημαντικά πιστωτικά ιδρύματα.
               
            
                  (5)
               
               
                  Δεδομένου του προσωρινού χαρακτήρα του μέτρου που δικαιολογείται μόνο λόγω των υφιστάμενων εξαιρετικών περιστάσεων, η ΕΚΤ προτίθεται να λάβει απόφαση στο τέταρτο τρίμηνο του 2020 σχετικά με την προσέγγιση που θα ακολουθήσει μετά την 1η Ιανουαρίου 2021, λαμβάνοντας υπόψη το οικονομικό περιβάλλον, τη σταθερότητα του χρηματοπιστωτικού συστήματος και τα επίπεδα βεβαιότητας του κεφαλαιακού προγραμματισμού,
               
            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      
         I.
      
      
               
                  1.
               
               
                  Η ΕΚΤ συστήνει μέχρι την 1η Ιανουαρίου 2021 την αποχή των πιστωτικών ιδρυμάτων από την καταβολή μερισμάτων (4) και από την ανάληψη οποιασδήποτε αμετάκλητης δέσμευσης περί καταβολής τους για τις χρήσεις του 2019 και του 2020, καθώς και από την επαναγορά μετοχών, που σκοπό έχουν την αποζημίωση των μετόχων (5).
               
            
               
                  2.
               
               
                  Πιστωτικά ιδρύματα τα οποία αδυνατούν να συμμορφωθούν με τις διατάξεις της παρούσας σύστασης διότι θεωρούν ότι υπέχουν νομική υποχρέωση καταβολής μερισμάτων θα πρέπει αμέσως να εξηγούν τους υποκείμενους λόγους στην οικεία μεικτή εποπτική ομάδα.
               
            
               
                  3.
               
               
                  Η παρούσα σύσταση εφαρμόζεται σε ενοποιημένο επίπεδο προκειμένου για σημαντικό εποπτευόμενο όμιλο κατά τους ορισμούς του άρθρου 2 σημείο 22 του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) (6) και σε ατομικό επίπεδο προκειμένου για σημαντική εποπτευόμενη οντότητα κατά τους ορισμούς του σημείου 16 του εν λόγω άρθρου, εάν η τελευταία δεν ανήκει σε σημαντικό εποπτευόμενο όμιλο.
               
            
               
                  4.
               
               
                  Πιστωτικά ιδρύματα τα οποία προτίθενται να καταβάλλουν μερίσματα ή να αναλάβουν αμετάκλητη δέσμευση περί καταβολής τους έναντι μητρικού ιδρύματος, μητρικής χρηματοδοτικής εταιρείας συμμετοχών ή μητρικής μεικτής χρηματοοικονομικής εταιρείας με εγκατάσταση στην επικράτεια κράτους μέλους που δεν είναι συμμετέχον κράτος μέλος θα πρέπει να επικοινωνούν με την οικεία μεικτή εποπτική ομάδα προκειμένου να εξακριβωθεί αν είναι σκόπιμη η εν λόγω καταβολή μερισμάτων ή η αμετάκλητη δέσμευση περί καταβολής τους.
               
            
         II.
      
      Η παρούσα σύσταση απευθύνεται στις σημαντικές εποπτευόμενες οντότητες και στους σημαντικούς εποπτευόμενους ομίλους κατά τους ορισμούς των σημείων 16 και 22, αντίστοιχα, του άρθρου 2 του κανονισμού (ΕΕ) αριθ. 468/2014 (ΕΚΤ/2014/17).
      
         III.
      
      Η παρούσα σύσταση απευθύνεται επίσης στις εθνικές αρμόδιες αρχές αναφορικά με τις λιγότερο σημαντικές εποπτευόμενες οντότητες και τους λιγότερο σημαντικούς εποπτευόμενους ομίλους κατά τους ορισμούς των σημείων 7 και 23, αντίστοιχα, του άρθρου 2 του κανονισμού (ΕΕ) αριθ. 468/2014 (ΕΚΤ/2014/17). Οι εθνικές αρμόδιες αρχές καλούνται να εφαρμόσουν την παρούσα σύσταση στις εν λόγω οντότητες και τους ομίλους κατά την κρίση τους
      
         IV.
      
      Δεδομένου του προσωρινού χαρακτήρα του μέτρου, η ΕΚΤ θα επαναξιολογήσει την οικονομική κατάσταση και θα εξετάσει αν ενδείκνυται περαιτέρω αναστολή της διανομής μερισμάτων μετά την 1η Ιανουαρίου 2021.
      
         V.
      
      Με την παρούσα καταργείται η σύσταση ΕΚΤ/2020/19.
      
         Φρανκφούρτη, 27 Ιουλίου 2020.
         
            
               Η Πρόεδρος της ΕΚΤ
            
            Christine LAGARDE
         
      
      
         (1)  ΕΕ L 287 της 29.10.2013, σ. 63.
      
         (2)  Σύσταση ΕΚΤ/2020/19 της Ευρωπαϊκής Κεντρικής Τράπεζας, της 27ης Μαρτίου 2020, σχετικά με τις διανομές μερισμάτων στη διάρκεια της πανδημίας της νόσου COVID-19 και την κατάργηση της σύστασης ΕΚΤ/2020/1 (ΕΕ C 102 I της 30.3.2020, σ. 1).
      
         (3)  Σύσταση ΕΣΣΚ/2020/7 του Ευρωπαϊκού Συμβουλίου Συστημικού Κινδύνου, της 27ης Μαΐου 2020, σχετικά με τον περιορισμό διανομών στη διάρκεια της πανδημίας της νόσου COVID-19 (ΕΕ C 212 της 26.6.2020, σ. 1).
      
         (4)  Τα πιστωτικά ιδρύματα μπορούν να λειτουργούν υπό διάφορες νομικές μορφές, μπορούν π.χ. να είναι εισηγμένες εταιρείες και μη εισηγμένες ανώνυμες εταιρείες, όπως ταμεία αλληλασφάλισης, συνεταιρισμοί ή ιδρύματα αποταμίευσης. Η χρήση του όρου «μέρισμα» στην παρούσα σύσταση καταλαμβάνει κάθε μορφή καταβολής μετρητών που αφορά το κεφάλαιο κοινών μετοχών της κατηγορίας 1 και έχει ως αποτέλεσμα τη μείωση της ποσότητας ή την επιδείνωση της ποιότητας των ιδίων κεφαλαίων.
      
         (5)  Η πρόθεση χρηματοοικονομικού ιδρύματος να αντικαταστήσει κοινές μετοχές θα είναι σύμφωνη με την παρούσα σύσταση.
      
         (6)  Κανονισμός (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (ΕΕ L 141 της 14.5.2014, σ. 1).